Psalmus 11
Psalmus 11 libri Psalmorum in Nova Vulgata Bibliorum versione incipit "In Domino confido, quomodo dicitis animae meae". Superscriptio eius in Nova Vulgata est "Magistro chori. David". Duae sunt psalmorum enumerationes: Hebraica et Graeca. Haec pagina enumerationem Bibliorum Hebraicorum et versionum recentiorum sequitur. In Septuaginta antiqua translatione Graeca et plurimis versionibus Christianis ante reformationem factis, hic psalmus decimus dicitur. Iohannes Calvinus, theologiae Christianae Reformationis adhaerens, sic argumentum psalmi descripsit: Duae sunt huius Psalmi partes: in priore refert David quam duros exceperit tentationum insultus, et quanta anxietate constrictus fuerit quo tempore cum persequebatur Saul. Deinde sibi de salute Divinitus oblata gratulatur, Deique iustitia in mundo regendo praedicat.